मेजबान टीम के लिए 24 साल के तेज़ गेंदबाज़ ट्रेंट बोल्ट ने अपने टेस्ट करियर का शानदार प्रदर्शन करते हुए पूरे मैच में 80 रन देकर कुल 10 विकेट लिए.न्यूज़ीलैंड ने अपनी पहली पारी में 441 रन बनाए थे जिसके जवाब में कैरेबियाई टीम पहली पारी में 193 रन पर ढ़ेर हो गई.फ़ॉलोऑन के बाद वेस्टइंडीज की दूसरी पारी में भी 175 रन ही बना सकी.वेस्ट इंडीज ने शुक्रवार को अपनी पहली पारी चार विकेट पर 158 रन से आगे बढ़ाई. मैच के तीसरे दिन कुल 16 विकेट गिरे.कैरेबियाई टीम के लिए मार्लन सैम्युअल्स ने पहली पारी में सर्वाधिक 60 रन बनाए जबकि दूसरी पारी में केरॉन पॉवेल ने सबसे ज़्यादा 36 रन बनाए.बोल्ट ने पहली पारी में 40 रन देकर छह विकेट लिए. इस दौरान उन्होंने 15 गेंदों में पाँच विकेट लेने का कारनामा भी किया.उन्होंने अपने इस शानदार प्रदर्शन को दूसरी पारी में भी जारी रखते हुए 40 रन देकर वेस्टइंडीज के चार बल्लेबाज़ों को पवेलियन की राह दिखाई.ब्रैंडन मैकुलम की कप्तानी में न्यूज़ीलैंड की 11 टेस्टों में यह पहली जीत है. मैकुलम को 11 महीने पहले रॉस टेलर की जगह कप्तान बनाया गया था.इससे पहले कीवी टीम ने मैकुलम की कप्तानी में दस टेस्टों में छह ड्रा खेले थे और चार मैचों में उसे हार का सामना करना पड़ा था.इस जीत के साथ न्यूज़ीलैंड ने तीन मैचों की इस सिरीज़ में 1-0 की बढ़त बना ली है.सिरीज़ का तीसरा और अंतिम टेस्ट 19 दिसंबर से हेमिल्टन के सेडन पार्क में शुरू होगा.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)